विदेश यात्रा के दौरान राहुल गांधी द्वारा भारतीय जनता पार्टी (भाजपा) और राष्ट्रीय स्वयंसेवक संघ (आरएसएस) पर लगातार किए जा रहे हमलों को देखकर पूर्व विदेश मंत्री यशवंत सिन्हा ने पिछले हफ्ते एक ट्वीट किया। इस बागी भाजपा नेता ने कांग्रेस अध्यक्ष का नाम तो नहीं लिया, लेकिन उनकी सलाह को पढ़कर मजमून समझना किसी के लिए मुश्किल नहीं था। उनका ट्वीट था, ‘मैं सभी नेताओं से अपील करना चाहता हूं कि वे विदेशों में घरेलू मुद्दों पर चर्चा करने से बचें। प्रधानमंत्री ने जरूर इस नियम को सबसे पहले तोड़ा है, मगर दूसरों को इसे दोहराने की जरूरत नहीं।’